Joseph Ignatius Shanahan

**Joseph (Ignatius) Shanahan** C.S.Sp. (1871–1943) var en irsk katolsk ordensgeistlig, biskop og apostolisk prefekt av Nedre Niger og apostolisk vikar av Sør-Nigeria, som kirkedistriktet da ble omnavnet til.
## Liv og virke
### Prest
Joseph Shanahan sluttet seg til spiritanerne i Beauvais i Frankrike i 1886 der hans onkel Pat Adelm (broder Adelm) også hadde trådt inn, og avla løftene den 10. april 1898. Han vendte tilbake til Irland, til Rockwell College, der han var studiedekan.  Den 22. april 1900 ble han presteviet der. Han reiste ut til Nigeria i 1902.

### Apostolisk prefekt av Nedre Niger
Pave Pius X utnevnte ham til apostolisk prefekt av Nedre Niger den 20. september 1905. Setet for dette kirkedistriktet var Onitsha.

### Titulærbiskop, apostolisk vikar av Sør-Nigeria
Som et resultat av opphøyelsen av den apostoliske prefektur Nedre Niger til apostolisk vikariat under endret navn, utnevnte pave Benedikt XV ham den den 22. april 1920 titulærbiskop av *Abila Lysaniae* og den første apostoliske vikar av Sør-Nigeria. Biskopen av Ross, Denis Kelly, ordinerte ham til biskop den 6. juni samme år; medkonsekratorer var den emeriterte apostoliske vikar av Transvaal, William Miller O.M.I., og den apostoliske vikar av Zanzibar, John Gerald Neville C.S.Sp.

Han var sentralt medvirkende til opprettelsen av Kiltegan Fathers da han i 1920, etter ordinasjonen i Maynooth appellerte til studenter ved Maynooth College til å velge å bli misjonærer til Nigeria og Afrika.

I 1924 grunnla biskop Shanahan en kvinnelig misjonskongregasjon, e Missionary Sisters of the Holy Rosary, i Killeshandra i County Cavan i Irland.
### Fratreden
Pave Pius XI innvilget biskop Joseph Shanahans anmodning om avskjed den 21. mai 1931.

Han returnerte til Afrika, til Kenya, for å virke som kapellan for karmelittsøstrene i Nairobi i 1938.

Biskop Shanahan døde i Nairobi juledag 1943, 72 år gammel, og ble opprinnelig gravlagt på kirkegården i *St Mary's School* i Nairobi. Imidlertid ble levningene hans i januar 1956 brakt tilbake til Nigeria for begravelse i katedralbasilikaen for Den aller helligste Treenighet i Onitsha.

*Bishop Shanahan National School* i Templeogue i Dublin, utviklet på land donert av Den hellige ånds fedre, er navngitt til hans ære. *Shanahan University* er et foreslått universitet som utvikles i erkebispedømmet Onitsha.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santorio (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Giovanni Carlo Boschi (1715-1788) *1760
* Kardinal Bartolomeo Pacca (1756-1844) *1786
* Pave Gregor XVI (1765-1846) *1831
* Kardinal Castruccio Castracane degli Antelminelli (1779-1852) *1844
* Kardinal Paul Cullen (1803-1878) *1850
* Erkebiskop Thomas William Croke (1823-1902) * 1870
* Biskop Denis Kelly (1852-1924) *1897
* Biskop *Joseph Ignatius Shanahan* C.S.Sp. (1871-1943) *1920

## Referanser